EHF Champions League (mænd)

EHF Champions League for mænd er håndboldens udgave af Champions League, hvilket vil sige en europæisk turnering for nationale mesterhold i håndbold samt de bedste af de øvrige klubhold. 

Turneringen blev første gang afviklet i sæsonen 1956-57 under navnet Mesterholdenes Europa Cup, hvor udvalgte mandlige byhold (og altså ikke deciderede klubhold) deltog. Siden den anden udgave i 1958-59 har kun klubhold deltaget. Turneringen holdt pause i sæsonerne 1957-58, 1960-61 og 1963-64 på grund af afholdelse af VM, og i 1968-69 blev turneringen aflyst på grund af Warszawapagtens invasion af Tjekkoslovakiet. Siden 1969-70 er mændenes turnering dog også afholdt hvert år.

Til og med sæsonen 1992-93 blev turneringen afviklet som en ren cupturnering, hvor opgørene blev afgjort over to kampe, hvor holdene mødte ude og hjemme, og hvor kun de nationale mesterhold kunne deltage. I 1993 overtog det nydannede European Handball Federation ansvaret for afviklingen af turneringen, som blev relanceret under navnet EHF Champions League. Formatet blev ændret til også at inkludere et gruppespil ligesom i fodboldens Champions League, og deltagerfeltet blev efterhånden udvidet til også at omfatte de næstbedste hold fra de stærkeste ligaer. Ligaerne rangeres efter de seneste tre sæsoners europæiske resultater på EHF's koefficientrangliste.

Turneringsstruktur

1956-93 

Turneringen blev første gang afviklet i sæsonen 1956-57 under navnet Mesterholdenes Europa Cup, hvor udvalgte mandlige byhold (og altså ikke deciderede klubhold) deltog. Siden den anden udgave i 1958-59 har kun klubhold deltaget.

I perioden indtil 1993 blev turneringen afviklet som en ren cupturnering mellem de nationale mesterhold i Europa. I første omgang blev opgørene afviklet som én kamp, hvor et af de to hold havde hjemmebane – dog blev finalen afviklet på neutral bane. I 1962 indførte man, at opgørene i kvart- og semifinalerne skulle afgøres over to kampe, hvor holdene mødtes ude og hjemme, og i 1965 blev dette kampformat udvidet til også at gælde i de øvrige indledende runder af turneringen. I perioden 1956-78 samt i sæsonen 1979-80 blev finalen afgjort i én kamp, mens resten af finalerne blev afgjort over to kampe.

Mesterholdenes Europa Cup for mænd holdt pause i sæsonerne 1957-58, 1960-61 og 1963-64 på grund af afholdelse af VM, og i 1968-69 blev turneringen aflyst på grund af Warszawapagtens invasion af Tjekkoslovakiet. Siden 1969-70 er mændenes turnering afholdt hver sæson.

1993-96 

I 1993 overtog det nydannede European Handball Federation ansvaret for afviklingen af turneringen, som blev relanceret under navnet EHF Champions League, og formatet blev ændret til også at inkludere et gruppespil ligesom i fodboldens Champions League.

Fortsat havde kun de nationale mestre samt den forsvarende Champions League-mester adgang til turneringen. Holdene spillede først tre indledende cup-runder (1/32-, 1/16- og 1/8-finaler), der havde til formål at finde otte hold til det egentlige Champions League-gruppespil. I gruppespillet var de otte hold inddelt i to grupper med fire hold, der spillede en dobbelt-turnering ude-og-hjemme. De to gruppevindere gik videre til Champions League-finalen, der blev afgjort over to kampe, hvor holdene mødtes ude og hjemme.

1996-2003 

Fra og med sæsonen 1996-97 ændredes formatet, således at gruppespillet kom til at omfatte 16 hold i stedet for som hidtil otte hold. Det betød, at 1/8-finalerne blev afskaffet, og de 16 vindere af 1/16-finalerne kvalificerede sig til gruppespillet. I gruppespillet blev de 16 hold inddelt i fire grupper med fire hold, der spillede en dobbeltturnering ude-og-hjemme. Otte hold, de fire gruppevindere og de fire -toere, gik videre til slutspillet som blev afviklet som en cupturnering med kvartfinaler, semifinaler og finale, således at alle opgør blev afgjort over to kampe (ude og hjemme).

Det var fortsat kun de nationale mestre samt den forsvarende Champions League-mester, der kunne deltage i turneringen, og i 1996-97 måtte alle hold fortsat igennem mindst én indledende runde, inden de kunne træde ind i gruppespillet. Dette blev imidlertid ændret fra og med sæsonen 2000-01, hvor det indførtes, at de otte højst rangerende hold først trådte ind i turneringen i gruppespillet, mens de øvrige hold i 1/32- og 1/16-finalerne spillede om de resterende otte pladser i gruppespillet.

2003-07 

Fra og med sæsonen 2003-04 åbnedes op for, at også de næstbedste hold fra de bedste nationale ligaer kunne deltage i Champions League, og samtidig udvidedes gruppespillet til at omfatte 32 hold. 27 hold var direkte kvalificeret, mens de resterende fem pladser blev besat efter en kvalifikation med deltagelse af de lavest rangerende nationale mesterhold. I gruppespillet var de 32 hold inddelt i otte grupper med fire hold, hvorfra de otte gruppevindere og otte -toere gik videre til 1/8-finalerne. Herfra afvikledes turneringen som en cupturnering, hvor opgørene blev afgjort over to kampe (ude og hjemme).

I 2005 ændredes formatet en smule, idet nu kun 25 hold gik direkte til gruppespillet, mens der var syv ledige pladser at spille om i kvalifikationen.

2007-09 

I 2007 blev 1/8- og kvartfinaler afskaffet til fordel for yderligere et gruppespil. De 16 hold, som gik videre fra det første gruppespil, blev nu inddelt i fire nye grupper med fire hold, hvorfra de fire vindere gik videre til semifinalerne. Sæsonen efter blev kvartfinalerne dog genindført, idet både vinderne og toerne i det andet gruppespil fik lov at gå videre til slutspillet.

I denne periode var 24 hold direkte kvalificeret til gruppespillet, mens 16 hold spillede én kvalifikationsrunde om de sidste otte pladser. Taberne i kvalifikationen videreførtes til EHF Cup'en.

Fra sæsonen 2009-10 
Der deltager 24 hold i mændenes Champions League-gruppespil, hvoraf 19 hold i 2009-10-sæsonen var direkte kvalificerede, heriblandt to danske hold. Yderligere fem hold blev fundet gennem en kvalifikation, hvor 13 mesterhold og fire wildcard-hold blev fordelt i fem puljer, hvorfra puljevinderne kvalificerede sig til Champions League-gruppespillet. De hold i kvalifikationen, der ikke kvalificerede sig til gruppespillet, spillede videre i EHF Cup'en.

Sæsonen efter modificeredes kvalifikationens format, således at kun 12 hold spillede om tre ledige pladser i gruppespillet, mens 21 hold var direkte kvalificerede.

I gruppespillet inddeles de 24 kvalificerede hold i fire puljer med seks hold i hver, hvilket giver ti kampe til hvert hold. Nr. 1-4 i hver pulje kvalificerer sig til 1/8-finalerne, og vinderne dérfra går videre til kvartfinalene. Begge disse runder afvikles (ligesom gruppekampene) ude og hjemme over to kampe. De fire vindere af kvartfinalerne spiller et final four-stævne i Köln, Tyskland, hvor semifinalerne afvikles lørdag og finalerne om søndagen.

Resultater 

I perioden 1957-78 samt i 1980 blev finalen i Mesterholdenes Europa Cup afgjort over én kamp. I 1979 samt i perioden 1981-2009 blev finalerne afgjort over to kampe, hvor finalisterne mødtes både ude og hjemme. Fra 2010 vender EHF tilbage til det oprindelige format med at afvikle finalen som én kamp.

Der var ingen turnering i sæsonerne 1957-58, 1960-61 og 1963-64 på grund af afholdelse af VM i håndbold, og i 1968-69 blev turneringen aflyst på grund af Warszawapagtens invasion af Tjekkoslovakiet.

Se også 
 EHF Champions League (kvinder)
 EHF European League (kvinder)
 EHF European League (mænd)
 EHF European Cup (kvinder)
 EHF European Cup (mænd)

Fodnoter

Eksterne henvisninger 

 European Handball Federation (EHF) 
 EHF Champions League (mænd)

Mænd
Etableret i 1993